អ្នក​មាន​ជាតិ​ខ្លាញ់​ក្នុង​ឈាម​ខ្ពស់ ភាគច្រើន​មិន​ត្រូវ​បាន​ទទួល​ការ​ព្យាបាល
ជាតិខ្លាញ់​ក្នុង​ឈាម​ខ្ពស់​ ឥឡូវ​នេះ​កើត​មាន​ចំពោះ​មនុស្ស​នៅ​ក្នុង​ប្រទេស​ក្រីក្រ​ច្រើន​ជាង​នៅ​ក្នុង​ប្រទេស​អ្នកមាន។
ការសិក្សាមួយរបស់អង្គការសុខភាពពិភពលោកបង្ហាញថា មនុស្សភាគច្រើនដែលមានកម្រិតជាតិខ្លាញ់ក្នុងឈាមខ្ពស់ (cholesterol) មិនបានទទួលការព្យាបាលដែលពួកគេត្រូវការទេ។ នេះជាការសិក្សាដ៏ធំបង្អស់មួយដែលមិនធ្លាប់បានធ្វើពីមុន ដែលមានមនុស្ស១៤៧លាននាក់នៅក្នុងប្រទេសអង់គ្លេស អាល្លឺម៉ង់ ជប៉ុន ហ្សកដង់ ម៉ិចស៊ីក ស្កុតលែនដ៍ ថៃ និងសរអា ចូលរួម។ ការសិក្សារកឃើញថា មនុស្សភាគច្រើនដែលមានជាតិខ្លាញ់ក្នុងឈាមខ្ពស់មិនបានព្យាបាលទេ ដែលបង្កើនឲ្យមានការរាលដាលជំងឺរ៉ាំរ៉ៃ ដូចជាជំងឺគាំងបេះដូង និងជំងឺដាច់សរសៃឈាមក្នុងខួរក្បាល។ ឧទាហរណ៍ ទិន្នន័យបង្ហាញថា ៧៨ភាគរយនៃមនុស្សដែលមានជាតិខ្លាញ់ក្នុងឈាមខ្ពស់នៅក្នុងប្រទេសថៃ មិនបានធ្វើរោគវិនិច្ឆ័យទេ។ ហើយ ៥៣ ភាគរយនៃមនុស្សនៅក្នុងប្រទេសជប៉ុនបានធ្វើរោគវិនិច្ឆ័យ ប៉ុន្តែមិនបានព្យាបាល។ លោកស្រី វេជ្ជបណ្ឌិត ស្សាន់ធី ម៉េនឌីស (Shanthi Mendis) អ្នកសម្របសម្រួលផ្នែកផ្សព្វផ្សាយពីជំងឺរ៉ាំរ៉ៃ និងសុខភាពទូទៅរបស់អង្គការសុខភាពពិភពលោក (WHO) និយាយថា ជាតិខ្លាញ់ក្នុងឈាមខ្ពស់ ឥឡូវនេះកើតមានចំពោះមនុស្សនៅក្នុងប្រទេសក្រីក្រច្រើនជាងនៅក្នុងប្រទេសអ្នកមាន។ ហើយនេះអាចត្រូវបានមើលឃើញថា ជាការខ្វះខាតការព្យាបាល ដែល លោកស្រីនិយាយថា អ្នកមានជាតិខ្លាញ់ក្នុងឈាមខ្ពស់នៅក្នុងប្រទេសកំពុងអភិវឌ្ឍន៍មានចំនួនច្រើនជាងនៅក្នុងប្រទេសសម្បូរធនធាន។ លោកស្រីថ្លែងថា មូលហេតុទីមួយ គឺមនុស្សក្នុងប្រទេសក្រីក្រខ្លាំង មិនទទួលស្គាល់ថាពួកគេគួរធ្វើតេស្ត Cholesterol ឬជាតិខ្លាញ់ក្នុងឈាម ឆែកសម្ពាធឈាមនិងឆែកជាតិស្ករក្នុងឈាមនៅពេលមានអាយុលើសពី៤០ឆ្នាំនោះទេ។ «មូលហេតុទី២ គឺប្រព័ន្ធសុខភាពរបស់ពួកគេខ្សោយ ឬប្រព័ន្ធសុខភាពមានតម្លៃខ្ពស់ពេកនៅក្នុងប្រទេស ហើយមិនមែននៅគ្រប់ប្រទេសមានការថែទាំសុខភាពសមរម្យនោះទេ។ ទោះជានៅក្នុងប្រទេសមានប្រាក់ចំណូលខ្ពស់ក៏នៅមានមនុស្សជាច្រើន មិនបានប្រើប្រាស់ប្រព័ន្ធថែទាំសុខភាព ហើយមិនបានទទួលសេវាសំខាន់ៗ ដូចជាការធ្វើតេស្តទាំងនេះជាដើម»។ វេជ្ជបណ្ឌិតនៅជុំវិញពិភពលោកនិយាយថា ការមានកម្រិតជាតិខ្លាញ់ក្នុងឈាមខ្ពស់ ជាញឹកញាប់នាំឲ្យមានជំងឺសរសៃឈាមបេះដូងដែលជាជំងឺសម្លាប់មនុស្សខ្លាំងជាងគេបង្អស់ក្នុងពិភពលោក។ ជំងឺមួយនេះសម្លាប់មនុស្សជាង១៧លាននាក់រាល់ឆ្នាំ ដែលមានចំនួនមួយភាគបីនៃការស្លាប់សកល។ អង្គការសុខភាពពីភពលោក (WHO) ឲ្យដឹងថា ៨០ភាគរយនៃការស្លាប់ទាំងនេះកើតមាននៅក្នុងប្រទេសកំពុងអភិវឌ្ឍ។ លោកស្រីវេជ្ជបណ្ឌិត ម៉េនឌីសមានប្រសាសន៍ថា ការរស់នៅសាមញ្ញមានការផ្លាស់ប្តូរ ដូចជាការជៀសវាងប្រើថ្នាំជក់ ហាត់ប្រាណជាប្រក្រតី និងទទួលទានអាហារមានសុខភាពល្អ អាចជួយបង្ការជំងឺបេះដូង និងជំងឺដាច់សរសៃឈាមក្នុងខួរក្បាល។ លោកស្រី មានប្រសាសន៍ថា ឱសថសម្រាប់បញ្ចុះកម្រិតជាតិខ្លាញ់ក្នុងឈាមឬCholesterol និងសម្ពាធឈាមអាចចាំបាច់ត្រូវប្រើ ប្រសិនបើមានគ្រោះថ្នាក់ខ្លាំង។ ប៉ុន្តែ លោកស្រីកត់សម្គាល់ថា មនុស្សច្រើនណាស់មិនបានធ្វើរោគវិនិច្ឆ័យភ្លាមៗដើម្បីរកឲ្យឃើញគ្រោះថ្នាក់នេះទេ។ ប្រែសម្រួលដោយ នុច សារីតា